સુરત જિલ્લા ભાજપ અને બારડોલી નગર ભાજપમાં ચાલતો આંતરિક જુથવાદને કારણે બારડોલી નગરપાલિકામાં સમિતિની રચના પણ અટવાય ગઈ છે. કારોબારી સમિતિ અને પેટા સમિતિઓની મુદ્દત પૂરી થઈ ગઈ છે. પરંતુ આંતરિક વિખવાદને પગલે પાલિકામાં સમિતિઓની રચના થઈ શકી નથી. દરમ્યાન 17મી જુલાઈના રોજ સમિતિઓની રચના માટે સામાન્ય સભાનું આયોજન કરવામાં આવ્યું છે. જો કે તે પહેલા જ સમિતિઓના અધ્યક્ષપદ મેળવવા માટે સભ્યોએ સંગઠન સમક્ષ એડીચોટીનું જોર લગાવવાનું શરૂ કરી દીધું છે. સંગઠન માટે કારોબારી અધ્યક્ષ પદ કોને આપવું તે માથાનો દુ:ખાવો બની ગયું છે. જિલ્લા સંગઠનના મહત્વના હોદ્દેદારો કારોબારી ચેરમેન તરીકે ઉદેસિંગ સેંગરને ચાલુ રાખવા માગે છે જ્યારે મોટા ભાગના નગરસેવકો ઉદેસિંગની નીતિરીતિથી નારાજ હોય તેનો વિરોધ કરી રહ્યા છે. આથી જો ઉદેસિંગને જ કારોબારી પદે ચાલુ રાખવામાં આવે તો મોટાભાગના નગરસેવકો નારાજ થઈ શકે એમ છે. નારાજ સભ્યો પૈકી તો કેટલાક તો કોંગ્રેસના સંપર્કમાં હોવાનું પણ જાણવા મળી રહ્યું છે. ત્યારે જિલ્લા ભાજપ અને નગર ભાજપના હોદ્દેદારો શું નિર્ણય લે છે તે સામાન્ય સભાને દિવસે જ ખબર પડશે.